Peter Thiel

**Peter Andreas Thiel** (/tiːl/; sündinud 11. oktoobril 1967 Maini-äärses Frankfurdis Lääne-Saksamaal) on saksa päritolu Ameerika Ühendriikide ettevõtja, riskikapitalist ja poliitiline aktivist. PayPali, Palantir Technologiesi ja Founders Fundi kaasasutajana oli ta esimene Facebooki välisinvestor.

## Elulugu
Perekond emigreerus USA-sse, kui Peter oli aastane ja elas Ohio osariigis Clevelandis, kus tema isa töötas keemiainsenerina. Edasi elas perekond Thiel Lõuna-Aafrikas ja Edela-Aafrikas (tänapäeva Namiibia). Ta õppis Swakopmundi koolis, kus õpilastelt nõuti vormirõivaste kandmist ja rakendati füüsilist karistamist, näiteks joonlauaga käte pihta löömist. Ta ütles, et see kogemus sisendas talle vastumeelsust sõjaväelise korra vastu, mis hiljem kajastus tema toetuses individualismile ja libertarismile.1977. aastal asuti elama Californias Foster Citysse. Ta on J. R. R. Tolkieni teoste fänn, teatades täiskasvanuna, et oli "Sõrmuste isandat" üle kümne korra lugenud. Kuus Thieli asutatud ettevõtet (Palantir Technologies, Valar Ventures, Mithril Capital, Lembas LLC, Rivendell LLC ja Arda Capital) võtsid kasutusele Tolkieni teostest pärit nimed. Ta paistis silma matemaatikas ja saavutas keskkooli ajal Californiat matemaatikaolümpiaadil esikoha. 1985. aastal lõpetas ta Foster Citys Bowditchi keskkooli oma klassi priimusena.

Ta õppis Stanfordi ülikoolis filosoofiat. Kursuse "Lääne kultuur" asendamine Stanfordis kursusega "Kultuur, ideed ja väärtused", mis käsitles mitmekesisust ja multikultuursust, ajendas Thieli 1987. aastal asutama konservatiivse ja libertaarse ajalehe The Stanford Review. Leht sai rahastuse neokonservatismi "ristiisaks" nimetatud Irving Kristolilt. Thiel oli The Stanford Review esimene peatoimetaja kuni lõpetamiseni 1989. aastal. Ta on ka hiljem säilitanud suhted lehega, konsulteerides töötajatega, annetanud ajalehele ja paigutanud lõpetanud üliõpilasi oma võrgustikku praktikale või töökohtadele. Ta on öelnud, et ülikooli ajal loetud prantsuse filosoof Rene Girardi (oli Thieli ajal Stanfordi õppejõud) teosed on teda väga tugevalt mõjutanud. Girardi põhikontseptsioon on "mimeetiline teooria", mis väidab, et suurem osa inimeste käitumisest põhineb jäljendamisel.

1992. aastal sai Stanfordi ülikoolis õigusdoktori kraadi. Pärast Stanfordi õigusteaduskonna lõpetamist töötas Ameerika Ühendriikide 11. ringkonna apellatsioonikohtu kohtuniku James Larry Edmondsoni büroos. Seejärel New Yorgis advokaadibüroos Sullivan & Cromwell väärtpaberiadvokaadina. 1993. aastal asus tööle investeerimispanga Credit Suisse'i valuutaoptsioonide tuletisinstrumentidega kauplejana, töötades samal ajal ka USA endise haridusministri William Bennetti kõnekirjutajana. Thiel naasis Californiasse 1996. aastal. 

Sõprade ja perekonna rahalise toetuse abil kogus ta Thiel Capital Managementi asutamiseks miljon dollarit ja alustas oma riskikapitalistikarjääri. 1998. aastal asutas koos Mark Levchiniga ettevõtte Fieldlink (hiljem nimetati ümber Confinityks). 1999. aastal käivitas Confinity koos Elon Muskiga veebipõhise maksesüsteemi PayPal. PayPal läks börsile 15. veebruaril 2002 ja eBay ostis selle 1,5 miljardi dollari eest sama aasta oktoobris. Thiel jäi ettevõtte tegevjuhiks kuni müügini. Tema 3,7% osalus ettevõttes oli omandamise ajal väärt 55 miljonit dollarit. Silicon Valley ringkondades nimetatakse Thieli kõnekeeles "PayPali maffia Doniks". 

2003. aasta mais asutas Thiel Tolkieni järgi nime saanud suure andmeanalüüsiettevõtte Palantir Technologies. Palantiri esimene toetaja oli USA Luure Keskagentuuri riskikapitali haru In-Q-Tel. 20 miljardit dollarit väärt ettevõtte klientideks on näiteks USA armee ning Los Angelese, Chicago ja New Orleansi politseijaoskonnad. Väidetavalt aitas see üles leida Osama bin Ladeni.

2004. aasta augustis tegi Thiel Facebooki 500 000 dollari suuruse investeeringu, sai ettevõttes 10,2% osaluse ja liitus Facebooki juhatusega. See oli esimene väljastpoolt Facebooki tehtud investeering.

2017. aasta veebruari seisuga oli ta annetanud üle 7 miljoni dollari vananemisvastaste uuringute edendamiseks. Ta on registreeritud krüooniliseks säilitamiseks, mis tähendab, et tema seadusliku surma korral hoitakse tema keha madalal temperatuuril, lootes, et tulevane meditsiinitehnoloogia suudab ta edukalt ellu äratada.

29. septembril 2010 asutas ta Thieli stipendiumi, mis annab igal aastal 100 000 dollarit kahekümnele alla 20-aastasele inimesele, et julgustada neid kolledžist välja langema ja oma ettevõtmisi looma.

## Vaated
Thiel on ennast kirjeldanud konservatiivse libertaarina. Alates 2010. aastate lõpust on ta toetanud rahvuslikku konservatismi ning kritiseerinud majanduslikult liberaalset suhtumist vabakaubandusse ja suurtehnoloogiasse. 

1995. aastal avaldasid Thiel ja David O. Sacks raamatu "The Diversity Myth", mis kritiseeris poliitilist korrektsust ja multikultuursust kõrghariduses. Nad on öelnud, et nn. "positiivne diskrimineerimine" (nõrgemate sotsiaalsete gruppide eelistamine) on toonud kaasa hoopis suurema segregatsiooni. 2009. aastal ilmunud essees "The Education of a Libertarian" ("Libertaari haridus") ütleb ta, et "mis kõige tähtsam, ma ei usu enam, et vabadus ja demokraatia sobivad kokku." 

Ta on Bilderbergi grupi juhtkomitee liige, mis on iga-aastane privaatne intellektuaalide, tipp-poliitikute ja tippmajandusjuhtide kogunemine. 

Ta on Vabariikliku Partei liige. 15. oktoobril 2016 teatas Thiel 1,25 miljoni dollari suurusest annetusest Donald Trumpi 2016. aasta presidendikampaania toetuseks. Pärast Trumpi võitu nimetati Thiel valitud presidendi üleminekumeeskonna täitevkomiteesse. 

2022. aasta veebruaris oli Thiel 2022. aasta kongressi valimiskampaanias üks suuremaid vabariiklaste kandidaatide toetajaid, enam kui 20,4 miljoni dollariga. Ta toetas 16 senaatori- ja kongressikandidaati, kellest mitmed pooldasid valet, et 2020. aasta presidendivalimistel toimus märkimisväärne valijapettus. Kaks nimetatud senaatorikandidaati (Blake Masters ja hilisem USA asepresident J. D. Vance) olid samuti tehnoloogiainvestorid, kes olid varem Thieli heaks töötanud. 

Tal on oma poliitiline tegevuskomitee Free Forever, mis toetab poliitikuid, kes toetavad rangemat piirikontrolli ja immigratsioonipoliitikat, USA sõjaveteranide toetamist ning sekkumisvastast välispoliitikat. 

## Isiklikku
Ta on homoseksuaal. 2017. aasta oktoobris abiellus ta oma kauaaegse elukaaslase Matt Danzeiseniga Viinis. 

## Viited